Virallinen lehti nro C 187 , 16/06/1998 s. 0027



KIRJALLINEN KYSYMYS P-3616/97 komissiolle esittäjä(t): Alexandros Alavanos (GUE/NGL) (10. marraskuuta 1997) Aihe: Asetuksen 3577/92 täytäntöönpano Komission neuvostolle laatimassa kertomuksessa, joka koskee asetuksen 3577/92 ((EYVL L 364, 12.12.1992, s. 7. )) täytäntöönpanoa, mainitaan 5.5 kohdassa, että ¨komissio katsoo, että (myöhemmin päätettävästä) määräpäivästä alkaen kaikessa lastiliikenteessä, jota harjoitetaan EU:n meriliikenteen kabotaasimarkkinoilla, on noudatettava lippuvaltiossa voimassa olevia miehistövaatimuksia¨. Vastaavanlaista järjestelyä tietyin poikkeuksin kannatetaan myös säännöllisen lauttaliikenteen kohdalla. Komissiolta kysytään: 1. Onko asetuksen 3577/92 3 artiklan muuttaminen, joka käytännössä tulee vähentämään yhteisön työntekijöiden määrää alusten miehistöissä, sopusoinnussa komission työllisyyden lisäämiseen tähtäävien suuntaviivojen kanssa? 2. Eikö komissio ota huomioon saarille koituvia erityisiä seuraamuksia, sillä suuri osa esimerkiksi kreikkalaisista merimiehistä tulee saarilta, ja Amsterdamin sopimuksen perusteella komissio tukee saaria? 3. Jättääkö komissio ottamatta huomioon sekamiehistöistä johtuvat turvallisuusongelmat matkustaja-aluksilla ja autolautoilla, vieläpä Euroopan unionissa tapahtuneiden, useista syistä johtuneiden traagisten onnettomuuksien jälkeen? Ottaako komissio kantaakseen tällaisen vastuun? 4. Miksi kertomuksessa käytetään termiä ¨crew¨ (miehistö), vaikka asetuksen 3 artiklassa käytetään termiä ¨manning¨ (varustaminen miehistöllä)? 5. Lopuksi, onko komissiolla konkreettisia ehdotuksia asetuksen 3577/92 3 artiklan muuttamiseksi ja mitä ne ovat? Aikooko komissio tukea ¨host state¨(vastaanottava valtio) -periaatetta, joka on sopusoinnussa Euroopan unionin työttömyyden torjumisen, työllisyyden edistämisen ja kehityksen periaatteiden kanssa? Komission jäsenen Neil Kinnockin komission puolesta antama vastaus (10. joulukuuta 1997) Kuten parlamentin jäsen tietää, neuvoston asetuksessa (ETY) N:o 3577/92 vahvistetaan säännöt palvelujen tarjoamisen vapauden periaatteen soveltamisesta meriliikenteeseen jäsenvaltioissa, eikä sitä ole tarkoitettu erityiseksi työllisyydenedistämistoimenpiteeksi. Parlamentin jäsenen tarkoittamassa kertomuksessa komissio on kuitenkin ottanut huomioon vaihteluille alttiin työllisyystilanteen saarialueilla. Komissio onkin ehdottanut erityistä säännöstä, joka koskee kabotaasin harjoittamista säännöllisessä matkustaja- ja lauttaliikenteessä ja jonka avulla jäsenvaltiot voivat turvata yhteisön merimiesten työllisyyden. Ottaen huomioon, että valtaosa kabotaasiin liittyvistä merimiesten työpaikoista on kyseisillä aloilla, komissio katsoo ehdotetun lähestymistavan olevan työllisyyspolitiikkansa mukainen. On myös syytä muistaa, että asetuksessa myönnetään viiden vuoden siirtymäaika Kreikan saarille, jotta niillä olisi enemmän aikaa sopeutua meriliikenteen vapauttamiseen. Komissio on tietoinen turvallisuuden mahdollisesta vaarantumisesta matkustaja-aluksilla ja lautoilla sekamiehistöjä käytettäessä. Merenkulkijoiden vähimmäiskoulutustasosta annetun neuvoston direktiivin 94/58/EY ((EYVL L 319, 12.12.1994. )) mukaan jäsenvaltiot voivat kuitenkin vaatia yhteisen työkielen sopimisesta ja sen kirjaamisesta aluksen lokikirjaan. Edelleen direktiivissä säädetään, että tietyllä prosenttiosuudella miehistöstä, erityisesti matkustajien auttamisesta hätätilanteessa vastuussa olevasta henkilökunnasta, on tehtäviinsä riittävät kommunikointitaidot, joihin voidaan katsoa kuuluvaksi tietyllä reitillä kuljetettavien matkustajien pääkansallisuuksia vastaavan kielen tai kielten hallinta. Komissio myös valmistelee paraikaa kehysdirektiiviä säännöllisen lauttaliikenteen ja suurten nopeuksien matkustaja-aluksilla harjoitettavan liikenteen turvallisuudesta yhteisössä. Neuvoston asetuksen (ETY) N:o 3577/92 miehitystä käsittelevä 3 artikla kattaa kaikki miehistöä koskevat näkökohdat. Mainitussa kertomuksessa näitä käsitteitä käytetään synonyymisesti. Erityisesti matkustaja- ja lauttaliikenteessä sekä risteilyaluksilla tarvittavien työpaikkojen määrää arvioitaessa matkustamo- ja ravintolahenkilökunta on katsottu osaksi miehistöä. Neuvoston asetuksen (ETY) N:o 3577/92 muuttamiseksi ei toistaiseksi ole tehty ehdotuksia.